ANC-jeugligaleier geskiet | Maroela Media
Boy Mamabolo, die ANC-jeugligaleier van Limpopo, is in 'n ernstige toestand in die hospitaal nadat hy en drie van sy vriende Sondagaand in Polokwane geskiet is.
Volgens brig. Hangwani Mulaudzi, 'n polisiewoordvoerder, het die skietvoorval omstreeks 21:00 by Waterworld plaasgevind, tydens 'n geleentheid wat deur Metro FM aangebied is. "'n Man het op die slagoffers losgebrand," het Mulaudzi gesê. "Die polisie het reeds ooggetuies ondervra. Ons weet wie die verdagte is en is op soek na hom. Hopelik sal hy besluit om homself aan die polisie oor te gee."
Mamabolo is in 'n ernstige maar stabiele toestand in 'n provinsiale hospitaal. Sy drie vriende is reeds ontslaan.
Hy is 'n voormalige vriend van Julius Malema, geskorste leier van die ANC-jeugliga en tans leier van die Ekonomiese Vryheidsvegters (EFF).
Mamabolo staan tereg op 72 aanklagte van bedrog wat verband hou met sy voorsitterskap van die provinsie se geografiese naamkomitee.
Hy was ook verlede jaar in 'n hofstryd met Malema gewikkel oor 'n SMS-dreigement wat hy na bewering aan Malema gestuur het. Hy het glo in die SMS geskryf hy gaan Malema se ma se liggaam opgrawe en haar oorskot sy ouma se huis in Seshego neem. Dit was glo uit weerwraak vir Malema nadat die EFF-leier glo van sy bondgenote gestuur het om Mamabolo se meisie te verlei. Die saak is verlede jaar voorlopig van die hofrol geskrap.
ANC-jeugliga Boy Mamabolo Limpopo Polokwane Skiet
Ja so is my kleinkind se vriend deur n dwaal koeel getref saterdag aand op die higway oppad na die lughawe hy is op die oomblik in steve biko sodat hulle die koeel kan verwyder te veel mense het vuurwapens wat hulle nie weet om dit te gebruik nie
ja ken jou aan jou vriende…… Waar Malema is wonder jy altyd wat volg. Jammer om te hoor van die onskuldige kind wat geskiet is. Dit is nie die vuurwapens wat gevaarlik is nie, dit is die mense wat dit misbruik…..